फेडरर-नडाल के सामने होगी जोकोविक की चुनौती  
अमेरिकी ओपन की शुरुआत सोमवार से हो रही है। फेडरर इस खिताब को छठी बार जीतना चाहेंगे, वहीं नडाल खिताब की रक्षा के लिए कोर्ट पर उतरेंगे।
वर्ष के चौथे और अंतिम ग्रैंड स्लैम अमेरिकी ओपन की शुरुआत सोमवार से न्यूयार्क में हो रही है। 11 सितम्बर तक आयोजित होने वाले इस प्रतिष्ठित टूर्नामेंट में पुरुष एकल वर्ग में एक ओर जहां 16 बार के ग्रैंड स्लैम विजेता रोजर फेडरर इस खिताब को छठी बार जीतना चाहेंगे वहीं मौजूदा चैम्पियन स्पेन के राफेल नडाल अपने खिताब की रक्षा करने के लिए कोर्ट पर उतरेंगे।  इस बार इन दोनों खिलाड़ियों की राह आसान नहीं है। मौजूदा सत्र में बेहतरीन प्रदर्शन कर रहे सर्बिया के नोवाक जोकोविक से निपटना फेडरर और नडाल के लिए मुश्किल चुनौती होगी। जोकोविक इस वर्ष ऑस्ट्रेलियन ओपन और विम्बलडन ग्रैंड स्लैम का खिताब अपने नाम कर चुके हैं।  इसके अलावा उन्होंने मौजूदा सत्र में कुल नौ खिताब जीते हैं, जिनमें पांच एटीपी वर्ल्ड टूर मास्टर्स-1000 खिताब शामिल हैं। एक सत्र में पांच मास्टर्स खिताब जीतने वाले जोकोविक पहले खिलाड़ी हैं। बेहतरीन प्रदर्शन कर रहे जोकोविक ने इस वर्ष अब तक 59 मुकाबले खेले हैं, जिनमें दो मैचों में उन्हें हार का सामना करना पड़ा है। जोकोविक की जीत और हार का अंतर 57-2 रहा है।  जोकोविक ने अब तक तीन ग्रैंड स्लैम खिताब जीते हैं, जिनमें ऑस्ट्रेलियन ओपन दो बार और विम्बलडन का खिताब शामिल है। पिछले वर्ष जोकोविक अमेरिकी ओपन के खिताबी मुकाबले में पहुंचने में कामयाब जरूर रहे थे, लेकिन फाइनल में उन्हें नडाल के हाथों पराजय झेलनी पड़ी थी।  2011 में जोकोविक और नडाल पांच बार आमने-सामने हुए हैं, जिनमें पांचों बार जोकोविक ने बाजी मारी है। जोकोविक और फेडरर वर्ष 2011 में चार बार आमने-सामने हुए हैं, जिनमें जोकोविक ने तीन मैच जीते हैं, जबकि फेडरर के हाथ एक जीत लगी है। ऐसे में जोकोविक का पलड़ा भारी दिखाई दे रहा है।  इस वर्ष जोकोविक जहां कुल नौ खिताब जीतने में सफल हुए हैं, वहीं नडाल ने तीन, जबकि फेडरर ने एक खिताबी मुकाबला जीता है। इन सबके बीच ब्रिटेन के एंडी मरे भी इन खिलाड़ियों की राह में बाधा बन सकते हैं। विश्व के चौथी वरीयता प्राप्त मरे हालांकि अब तक कोई भी ग्रैंड स्लैम खिताब नहीं जीत पाए हैं, लेकिन बेहतरीन रिटर्न के लिए विख्यात मरे इस समय अच्छे फॉर्म में चल रहे हैं।  मरे इस वर्ष ऑस्ट्रेलियन ओपन के फाइनल में पहुंचे थे, जहां उन्हें जोकोविक के हाथों हार का सामना करना पड़ा था। फेडरर अपने अभियान की शुरुआत कोलम्बिया के सैंटियागो गिराल्डो के खिलाफ करेंगे, वहीं नडाल का पहले दौर में मुकाबला कजाकिस्तान के आंद्रेय गोलुबेव से होगा, जबकि जोकोविक अपने अभियान की शुरुआत आयरलैंड के कोनोर नीलैंड के खिलाफ करेंगे। मरे पहले दौर में भारत के सोमदेव देवबर्मन से भिड़ेंगे।  दूसरी ओर, महिलाओं की एकल स्पर्धा में सेरेना विलियम्स, मारिया शारापोवा, ली ना और कारोलीन वोजनियास्की पर सबकी नजरें होंगी। हाल में सेरेना ने चोट और बीमारी से उबरकर कोर्ट पर सफल वापसी की हैं। उन्होंने इस वर्ष अब तक दो खिताब जीते हैं। 13 बार की ग्रैंड स्लैम विजेता सेरेना तीन बार अमेरिकी ओपन का खिताब अपने नाम कर चुकी हैं।  कंधे की चोट से उबरकर इस वर्ष कोर्ट पर वापसी करने वाली रूस की शारापोवा मौजूदा सत्र में अब तक दो खिताब जीत चुकी हैं। शारापोवा ने अमेरिकी ओपन का खिताब वर्ष 2006 में जीता था। वह अब तक तीन ग्रैंड स्लैम खिताब अपने नाम कर चुकी हैं। इस वर्ष फ्रेंच ओपन ग्रैंड स्लैम का खिताब जीतकर पहली एशियाई महिला खिलाड़ी बनने वाली ली की नजरें अब अमेरिकी ओपन पर टिकी हुई हैं।  ली इस वर्ष अब तक दो खिताब जीत चुकी हैं, वहीं विश्व की शीर्ष वरीयता प्राप्त डेनमार्क की वोजनियास्की को पहले ग्रैंड स्लैम का इंतजार है। वोजनियास्की ने इस वर्ष अब तक छह खिताब अपने नाम किए हैं।